Kommissionens forordning (EF) nr. 1381/2002

af 29. juli 2002

om detaljerede regler for åbning og forvaltning af toldkontingenter for rørråsukker til raffinering med oprindelse i de mindst udviklede lande for produktionsåret 2002/03 til 2005/06

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004(1), særlig artikel 9, stk. 6, og

ud fra følgende betragtninger:

(1) Artikel 9, stk. 5, i forordning (EF) nr. 2501/2001 fastsætter, at indtil toldsatserne i den fælles toldtarif er fuldstændigt suspenderet, åbnes der for hvert produktionsår et globalt toldkontingent med nulsats for varer henhørende under KN-kode 1701 11 10, som har oprindelse i et land, som i henhold til bilag I til nævnte forordning er omfattet af den særlige ordning for de mindst udviklede lande. Toldkontingentet for produktionsåret 2002/03 vil være på 85313 tons, udtrykt som hvidt sukker, for varer henhørende under KN-kode 1701 11 10. For hvert af de efterfølgende produktionsår forhøjes kontingentet med 15 % af kontingentet for det foregående produktionsår.

(2) Disse bestemmelser skal gennemføres inden for rammerne af den fælles handelsordning, der er fastlagt ved Rådets forordning (EF) nr. 1260/2001 af 19. juni 2001 om den fælles markedsordning for sukker(2), senest ændret ved Kommissionens forordning (EF) nr. 680/2002(3).

(3) De mængder råsukker, der henføres under de globale toldkontingenter, bør indføres på vilkår, der opfylder medlemsstaternes raffineringsbehov, jf. artikel 39, stk. 2, i forordning (EF) nr. 1260/2001.

(4) Erfaringerne med Kommissionens forordning (EF) nr. 1978/2001 af 10. oktober 2001 om åbning af et toldkontingent for råsukker til raffinering med oprindelse i de mindst udviklede lande for produktionsåret 2001/02(4) berettiger til, at der fastlægges detaljerede regler for åbning og forvaltning af kontingenterne over en længere periode. Perioden bør dække fire produktionsår.

(5) For at garantere en passende pris for rørråsukker, der udføres af de mindst udviklede lande til Fællesskabet, bør der fastsættes en minimumspris, som raffineringsvirksomheder skal betale. Ved fastsættelsen af minimumsprisen bør der tages hensyn til de faktorer, der gør sig gældende i produktionsårene 2002/03 til 2005/06.

(6) De generelle regler for udstedelse af importlicenser i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(5), senest ændret ved forordning (EF) nr. 2299/2001(6), samt de særlige detaljerede regler for sukkersektoren i Kommissionens forordning (EF) nr. 1464/95(7), senest ændret ved forordning (EF) nr. 996/2002(8), bør anvendes. For at lette forvaltningen af kontingenterne i henhold til denne forordning og for at sikre overholdelse af de årlige kontingentmængder bør der vedtages detaljerede regler for udstedelse af licenser for indførsel af råsukker udtrykt som hvidt sukker.

(7) Bestemmelserne vedrørende dokumentation for oprindelse, jf. artikel 67 til 97 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(9), senest ændret ved forordning (EF) nr. 444/2002(10), omfatter definitionen af begrebet produkter med oprindelsesstatus med henblik på generelle præferencer.

(8) Eftersom Rådet ved fastsættelsen af de globale toldkontingenter ikke har fastlagt nogen margen for overskridelse af disse mængder, bør den fulde told i henhold til den fælles toldtarif anvendes på alle mængder omregnet til hvidt sukker, der indføres ud over dem, der er anført på importlicensen. For at hindre, at der indføres overskydende mængder af råsukker i Fællesskabet fra de mindst udviklede lande, er der behov for en bestemmelse til at sikre, at de indførte mængder af sukker faktisk raffineres inden udgangen af det pågældende produktionsår eller inden en given dato, som medlemsstaten fastsætter.

(9) For at overholde den årlige kontingentmængde, der er fastsat i forordning (EF) nr. 2502/2001, bør medlemsstaterne meddele Kommissionen mængderne af råsukker udtrykt som hvidt sukker.

(10) De i denne forordning fastsatte foranstaltninger er i overensstemmelse med udtalelse fra Udvalget for Generelle Præferencer -

UDSTEDT FØLGENDE FORORDNING:

Artikel 1

I denne forordning fastlægges reglerne for åbning og forvaltning af det toldkontingent for rårørsukker til raffinering, der er omhandlet i artikel 9, stk. 5, i Rådets forordning (EF) nr. 2501/2001, for produktionsåret 2002/03, 2003/04, 2004/05 og 2005/06.

Artikel 2

I denne forordning forstås ved:

- "produktionsår": produktionsår som omhandlet i artikel 1, stk. 2, litra m), i forordning (EF) nr. 1260/2001

- "raffineringsvirksomhed": en virksomhed, som foretager indførsel til dækning af sit raffinaderis behov, jf. artikel 7, stk. 4, fjerde led, i forordning (EF) nr. 1260/2001.

Artikel 3

1. Der åbnes følgende globale toldkontingenter til nulsats for varer henhørende under KN-kode 1701 11 10, udtrykt som hvidt sukker, for følgende produktionsår for indførsel med oprindelse i et land, som ifølge bilag I til forordning (EF) nr. 2501/2001 er omfattet af den særlige ordning for de mindst udviklede lande:

- 85313 tons for produktionsåret 2002/03

- 98110 tons for produktionsåret 2003/04

- 112827 tons for produktionsåret 2004/05, og

- 129751 tons for produktionsåret 2005/06.

Hvert af disse kontingenter har løbenummer (09.4302), (09.4303), (09.4304) og (09.4305) henholdsvis.

Kontingenterne åbnes på den første dag i det pågældende produktionsår og forbliver åbent indtil den sidste dag i produktionsåret.

2. Al told såvel som den tillægstold, der er omhandlet i artikel 24 i forordning (EF) nr. 1260/2001, ved indførsel i henhold til kontingenterne, suspenderes.

Artikel 4

1. Der anvendes en minimumsindkøbspris på råsukker af standardkvalitet (cif, frit ab europæiske havne i Fællesskabet), der skal betales af raffinaderivirksomhederne ved indførsel i henhold til det i artikel 3, stk. 1, nævnte kontingent.

2. Minimumsopkøbsprisen for hvert produktionsår svarer til den interventionspris for råsukker, der er omhandlet i artikel 2, stk. 2, i forordning (EF) nr. 1260/2001, nedsat med beløbet, multipliceret med udbyttet på 0,92 for råsukker, af tilpasningsstøtten til raffineringsindustrien i det pågældende produktionsår, i overensstemmelse med artikel 38, stk. 1, i nævnte forordning.

Artikel 5

1. Til indførsel i henhold til de i artikel 3, stk. 1, nævnte kontingenter kræves der en importlicens, der udstedes i overensstemmelse med forordning (EF) nr. 1291/2000 og forordning (EF) nr. 1464/95 med forbehold af denne forordnings bestemmelser.

2. Raffineringsvirksomhederne indgiver ansøgning om licens til det kompetente organ i medlemsstaterne, der er omhandlet i artikel 39, stk. 2, i forordning (EF) nr. 1260/2001. Ansøgningen ledsages af en erklæring, hvorved raffineringsvirksomheden forpligter sig til at raffinere den pågældende mængde råsukker inden udgangen af det produktionsår, i hvilket råsukkeret er indført.

3. Der udstedes kun importlicenser inden for de kontingenter, der er omhandlet i artikel 3, stk. 1. Licenserne udstedes af de berørte indførselsmedlemsstater.

4. Raffineringsvirksomhederne kan overdrage licenser til andre raffineringsvirksomheder. I så fald underretter raffineringsvirksomheden straks den kompetente myndighed i den medlemsstat, der har udstedt de oprindelige licenser, herom. Pligten til at indføre og raffinere kan dog ikke overdrages, og artikel 9 i forordning (EF) nr. 1291/2000 finder fortsat anvendelse.

5. Importlicenserne er gyldige fra datoen for deres udstedelse indtil udgangen af det produktionsår, for hvilket de er udstedt. Udstedes der imidlertid en licens i medfør af stk. 8, inden kontingentet er åbnet, er licensen først gyldig fra datoen for kontingentets åbning.

6. Sikkerhedsstillelsen i forbindelse med licenserne er på 0,30 EUR pr. 100 kg sukker netto.

7. Ansøgningerne om importlicens og selve licensen skal indeholde følgende:

- i rubrik 8: oprindelseslandet/-landene (et land eller lande, der er omfattet af den særlige ordning for de mindst udviklede lande, jf. kolonne H i bilag I til forordning (EF) nr. 2501/2001)

- i rubrik 17 og 18: mængden af råsukker, udtrykt som hvidt sukker

- i rubrik 20: "Råsukker til raffinering, indført i henhold til artikel 9, stk. 5, i forordning (EF) nr. 2501/2001. Kontingentets løbenummer ... (jf. artikel 3, stk. 1)".

8. Perioden for indgivelse af ansøgning om importlicens begynder tre uger inden den første dag i det pågældende produktionsår.

9. Importlicensansøgningerne indgives fra mandag til fredag hver uge til de kompetente myndigheder i de berørte indførselsmedlemsstater. Medlemsstaterne meddeler den første arbejdsdag i den følgende uge Kommissionen, for hvilke mængder råsukker, udtrykt som hvidt sukker, der er indgivet importlicensansøgninger i den foregående uge, med angivelse af mængder efter oprindelsesland.

10. Licenserne udstedes på den fjerde arbejdsdag efter den i stk. 9 nævnte meddelelse, forudsat at Kommissionen ikke gør indsigelse.

11. Kommissionen foretager en ugentlig opgørelse af de mængder, for hvilke der er indgivet ansøgning om importlicens. Hvis importlicensansøgningerne overstiger kontingentmængden for det indeværende produktionsår, begrænser Kommissionen licensudstedelsen i forhold til den resterende mængde og underretter i givet fald medlemsstaterne om, at den pågældende kontingentmængdes øverste grænse er nået.

Artikel 6

1. Der fremlægges bevis for oprindelsesstatus for varer, der indføres under det i artikel 3, stk. 1 nævnte kontingent, ved hjælp af et oprindelsescertifikat, formular A, som udstedes efter bestemmelserne i artikel 67 til 97 i forordning (EØF) nr. 2454/93.

2. I rubrik 4 i oprindelsescertifikatet, formular A, anføres:

- "Kontingentets løbenummer ... (jf. artikel 3, stk. 1) - forordning (EF) nr. .../..."

- datoen for lastningen af sukkeret i det begunstigede udførselsland og det produktionsår, for hvilket certifikatet udstedes

- KN-kode 1701 11 10.

3. Toldmyndighederne i indførselslandet anfører på oprindelsescertifikatet, formular A:

- den relevante dato som anført på transportdokumentet, på hvilken lastningen af sukkeret i udførselshavnen blev afsluttet

- oplysninger om importtransaktionen og de faktisk indførte mængder råsukker.

4. Når raffineringsvirksomheder overdrager importlicenser til andre raffineringsvirksomheder i overensstemmelse med artikel 5, stk. 4, indsamler medlemsstaten de udfyldte oprindelsescertifikater, formular A, og sender en kopi af certifikaterne til den medlemsstat, der oprindeligt udstedte importlicensen.

Artikel 7

1. Hver medlemsstat fører regnskab over de mængder råsukker, der faktisk er indført på basis af de oprindelsescertifikater, der er omhandlet i artikel 6, og omregner disse mængder til hvidt sukker på basis af den angivne polarisering, under anvendelse af bestemmelserne i punkt II, stk. 3, i bilag I til forordning (EF) nr. 1260/2001.

2. I medfør af artikel 50, stk. 1, i forordning (EF) nr. 1291/2000 anvendes den fulde told efter den fælles toldtarif, der er gældende på dagen for overgangen til fri omsætning, på alle mængder, omregnet til hvidt sukker, som indføres ud over de mængder, der er anført på de i artikel 5 omhandlede importlicenser.

3. En raffineringsvirksomhed, som ansøger om licens, skal over for den medlemsstat, der har udstedt licensen, føre bevis for raffinering, der kan accepteres af medlemsstaten, senest tre måneder efter den måned, hvor den tidsfrist, der er fastsat for raffineringen efter artikel 5, stk. 2, udløber.

4. Undtagen i tilfælde af force majeure betaler raffineringsvirksomheden, der har ansøgt om licens, et beløb svarende til den fulde gældende told på råsukker i produktionsåret plus eventuelt den højeste tillægstold, der er registreret i nævnte produktionsår, hvis sukkeret ikke er raffineret inden for den fastsatte tidsfrist.

5. Undtagen i tilfælde af force majeure, hvor en mængde sukker ikke har kunnet leveres i tide til at kunne raffineres inden udgangen af det pågældende produktionsår, kan indførselsmedlemsstaten på raffineringsvirksomhedens anmodning forlænge licensen med 30 dage fra begyndelsen af det efterfølgende produktionsår. I så fald afskrives det pågældende råsukker på kontingentet inden for dettes loft for det foregående produktionsår.

6. Hvis det ikke har været muligt at raffinere en mængde sukker inden udgangen af et produktionsår, kan medlemsstaten på raffineringsvirksomhedens anmodning forlænge tidsfristen med højst 90 dage fra begyndelsen af det efterfølgende produktionsår. I så fald skal det pågældende råsukker raffineres inden for denne forlængede tidsfrist og afskrives på kontingentet inden for dettes loft for det foregående produktionsår.

Artikel 8

De medlemsstater, der er omhandlet i artikel 39, stk. 2, i forordning (EF) nr. 1260/2001, meddeler Kommissionen:

a) ved produktionsårets begyndelse de forventede mængder råsukker, der skal indføres fra de forskellige berørte lande

b) hver måned, for så vidt angår den foregående måned, de mængder råsukker angivet i vægt, udtrykt som hvidt sukker, for hvilke der er udstedt importlicenser som omhandlet i artikel 5

c) hver måned:

- de mængder råsukker "tel quel", angivet i vægt, udtrykt som hvidt sukker, der faktisk er indført i de foregående tre måneder på basis af den i artikel 5 omhandlede licens, fordelt på oprindelsesland

- de mængder råsukker "tel quel", angivet i vægt, udtrykt som hvidt sukker, der er raffineret i de foregående tre måneder

d) inden den 1. november:

- den mængde råsukker "tel quel", angivet i vægt, udtrykt som hvidt sukker, der faktisk er indført på basis af de i artikel 5 omhandlede licenser i det foregående produktionsår

- den mængde af råsukker "tel quel", angivet i vægt, udtrykt som raffineret hvidt sukker, som er afskrevet på kontingentet for det foregående produktionsår, fordelt på oprindelsesland.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den dag indtil den 30. juni 2006.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juli 2002.

På Kommissionens vegne

Pascal Lamy

Medlem af Kommissionen

(1) EFT L 346 af 31.12.2001, s. 1.

(2) EFT L 178 af 30.6.2001, s. 1.

(3) EFT L 104 af 20.4.2002, s. 26.

(4) EFT L 270 af 11.10.2001, s. 9.

(5) EFT L 152 af 24.6.2000, s. 1.

(6) EFT L 308 af 27.11.2001, s. 19.

(7) EFT L 144 af 28.6.1995, s. 14.

(8) EFT L 152 af 12.6.2002, s. 11.

(9) EFT L 253 af 11.10.1993, s. 1.

(10) EFT L 68 af 12.3.2002, s. 11.